三遊洞
作者：歐陽修
朝代：宋

paragraphs: 漾檝泝清川，捨舟緣翠嶺。
探奇冒層嶮，因以窮人境。
弄舟終日愛雲山，徒見青蒼杳靄間。
誰知一室煙霞裏，乳竇雲腴凝石髓。
蒼崖一徑橫查渡，翠壁千尋當戶起。
昔人心賞爲誰留，人去山阿跡更幽。
青蘿綠桂何岑寂，山鳥嘐嘐不驚客。
松鳴澗底自生風，月出林間來照席。
仙境難尋復易迷，山回路轉向人知。
惟應洞口春花落，流出巖前百丈谿。